Γ.Σ. Διαγόρας Ρόδου

Ο Γυμναστικός Σύλλογος ο Διαγόρας είναι ελληνικό αθλητικό σωματείο το οποίο εδρεύει στη Ρόδο. Χρησιμοποιεί ως αγωνιστική έδρα το Δημοτικό Στάδιο Ρόδου «Διαγόρας». Ιδρύθηκε στις 25 Μαρτίου 1905 από 18 Ρόδιους πατριώτες. Τα επίσημα χρώματα του είναι το σκούρο μπλε και το κόκκινο.

Διατηρεί τμήματα ποδοσφαίρου, μπάσκετ, βόλεϊ, ποδηλασίας και πυγμαχίας, ενώ στο παρελθόν διέθετε και τμήμα στίβου. Ο ύμνος του συλλόγου είναι το εμβατήριο της επανάστασης της 25ης Μαρτίου 1821 με κάποιες παραλλαγές στους στίχους ώστε να συγκλίνουν προς το αθλητικό πνεύμα.

Οι ιδρυτές του Γ.Σ. Διαγόρα Ρόδου είναι: Δημήτριος Αναστασιάδης, Γεώργιος Γεωργιάδης, Σάββας Παπανδρέου, Μιχαήλ Θεοχάρης, Σεβαστός Σούρης, Κωνσταντίνος Χρυσοχοΐδης, Αναστάσιος Παπαϊωάννου, Στέφανος Σελλάς, Δημήτριος Παπήλιας, Μιχαήλ Θωμαΐδης, Γεώργιος Παπαϊωάννου, Αντώνιος Χατζηχαραλάμπους, Γεώργιος Σελλάς, Σάββας Ανεζιάς, Σταμάτης Ανεζιάς, Σταμάτιος Σούρης, Εμμανουήλ Πολεμικός, Δημήτρης Βοσνάκης, με επικεφαλής τον εκπαιδευτικό Δημήτριο Αναστασιάδη.

Το όνομά του παραπέμπει στον αρχαίο Ρόδιο Ολυμπιονίκη Διαγόρα. Ο σύλλογος επέδειξε πλούσια εθνική, κοινωνική, πολιτιστική και αθλητική δράση, εξαιτίας της οποίας διαλύθηκε από τις κατοχικές Ιταλικές Αρχές το 1929. Ανασυστάθηκε αμέσως μετά την απελευθέρωση της Ρόδου το 1945 και συνεχίζει τη λειτουργία του έως σήμερα.

Το 1954 τιμήθηκε με το μετάλλιο της Ακαδημίας Αθηνών για την σπουδαία εθνική, κοινωνική, πολιτιστική και αθλητική προσφορά του.Ο Γυμναστικός σύλλογος "Διαγόρας" και η ιστορία του, Η βράβευση  του συλλόγου από την Ακαδημία Αθηνών το 1954. (archive) local.e-history.gr

 Τμήμα ποδοσφαίρου 

 Τμήμα καλαθοσφαίρισης ανδρών 

 Ιστορική αναδρομή 
Το τμήμα καλαθοσφαίρισης του συλλόγου δημιουργήθηκε μετά τον Β' Παγκόσμιο Πόλεμο και συγκεκριμένα το 1949. Ο πρώτος καταγεγραμμένος αγώνας της ομάδας πραγματοποιήθηκε στις 20 Αυγούστου 1949 με αντίπαλο τον Δωριέα. Ο Διαγόρας νίκησε τον αγώνα αυτό με σκορ 28-7.

Στα χρόνια που ακολούθησαν ο Διαγόρας συμμετείχε στα τοπικά πρωταθλήματα με αντιπάλους τις άλλες ομάδες της πόλης (Δωριέα, Α.Ο.Ν., Α.Ε.Π.). Επίσης λάμβανε μέρος στις διοργανώσεις των Κυπέλλων που διεξάγονταν προς τιμήν των ηρώων Αλ. Διάκου, Γ. Κωσταρίδη, Μ. Βρούχου. Περιστασιακά αντιμετώπιζε ομάδες αποτελούμενες από πληρώματα αμερικανικών πολεμικών πλοίων που κατέπλεαν στο λιμάνι της Ρόδου.

Ο Διαγόρας ως πρωταθλητής Δωδεκανήσου συμμετείχε και σε Πανελλήνιο Πρωτάθλημα: τον Ιούλιο του 1954 (αγωνιστική περίοδος 1953-54) αντιμετώπισε στην Αθήνα, τον Παναθηναϊκό, τον Πανελλήνιο, την Ε.Α. Πατρών και τον ΠΑΟΚ.«100 χρόνια μπάσκετ», εκδόσεις «Τρίποντο», Αθήνα 1991. Βασικά στελέχη της τότε ομάδας ήταν οι Δοξόπουλος, Πετρίδης, Κωνσταντίνου, Καλλιγάς, Παυλίδης, Χιάμπολης, Κωνστάτζος, Σφυρίου, Καμπούρης, Παντελάκης.

 Κατασκευή γηπέδου 
Το 1955 η ΔΕ της Ελληνικής Ορθόδοξης Κοινότητας Ρόδου, υπό την προεδρία του Μητροπολίτη, αποφάσισε να παραχωρήσει στο Διαγόρα, κατόπιν σχετικής του αίτησης, το παραπλεύρως της Λέσχης και γραφείων του ευρισκόμενο γήπεδο όπου άλλοτε ήταν το Μητροπολιτικό Μέγαρο, έκτοτε αποτελεί την έδρα του τμήματος. Το 2000 το γήπεδο μετατράπηκε σε Κλειστό Γυμναστήριο.

 Πρόσφατη ιστορία 
Την αγωνιστική περίοδο 2001-02, με την επωνυμία «Π.Α.Ο. Διαγόρας», ο σύλλογος κατέκτησε το Πρωτάθλημα Δωδεκανήσου λαμβάνοντας το δικαίωμα ανόδου στη Γ' Εθνική Κατηγορία. Την περίοδο 2002-03 τερμάτισε στην 11η θέση του ομίλου του, με μόλις 6 νίκες σε 26 παιχνίδια, με αποτέλεσμα να υποβιβαστεί.«Βαθμολογίες Πρωταθλημάτων» , πληροφορίες στον επίσημο ιστότοπο της Ε.Ο.Κ. Μια νέα κατάκτηση του τοπικού Πρωταθλήματος το 2004-05 οδήγησε την ομάδα στη Γ' Εθνική για την περίοδο 2005-06, ωστόσο εν τέλει η ομάδα μηδενίστηκε σε όλους τους αγώνες της.

Την αγωνιστική περίοδο 2008-09 ο Διαγόρας αναδείχθηκε και πάλι Πρωταθλητής Δωδεκανήσου επιστρέφοντας στη Γ' Εθνική Κατηγορία. Την επόμενη χρονιά, 2009-10, συγκέντρωσε πολύ καλά αποτελέσματα, τερματίζοντας τελικά στη 2η θέση, πίσω από την Α.Ε.Ν. Κηφισιάς. Αμφότερες οι ομάδες ανέβηκαν στη Β' Εθνική - ο Διαγόρας μέσω μπαράζ με τους δεύτερους των έτερων ομίλων - όπου την περίοδο 2010-11 οι Ροδίτες βρέθηκαν στην 11η θέση της τελικής βαθμολογίας. Στο θεσμό του Κυπέλλου Ελλάδος συμμετείχαν σε μόλις έναν αγώνα, όπου και ηττήθηκαν από τη Δόξα Λευκάδας με σκορ 57-48.

Την περίοδο 2011-12 ο σύλλογος ολοκλήρωσε τις αγωνιστικές του υποχρεώσεις στην 7η θέση της βαθμολογίας, παραμένοντας με αγωνιστικά κριτήρια στην κατηγορία. Παρ' όλα αυτά αποσύρθηκε από τις εθνικές κατηγορίες, αδυνατώντας να συμμετάσχει για οικονομικούς λόγους. Στο Κύπελλο Ελλάδος αποκλείστηκε στην 1η Αγωνιστική της Β' Φάσης όπου ηττήθηκε από τον Ηλυσιακό με σκορ 51-87.«Κύπελλο Ελλάδας: Διαγόρας - Ηλυσιακός 51-87» , άρθρο στον ιστότοπο SouthBasket.gr, 18 Σεπτεμβρίου 2011.

 Αξιόλογοι Συντελεστές 
Ροδίτες καλαθοσφαιριστές με σημαντική  συνεισφορά στην αξιόλογη πορεία του συλλόγου την τελευταία οκταετία είναι οι, Δούβαλης, Παρδακάς, Παναγιωταράκος, Γκογκίδης, Αντωνιάδης, Ονούφρης, Α. Σκλήβας, Καλλιγάς Χ., Βογιατζής, Ματσαμας Σ., Γιώργος Μαρουλάκης, Μαρκουλής Α., Κώστας Μητσού. Προπονητές της ομάδας την τελευταία δεκαπενταετία υπήρξαν οι Σάκης Καλαμπόκας (2002-2005), Νίκος Φραγκεσκάκης (2006-2007), Γιάννης Τσακίρης (2008-2016), Κυριάκος Μαγος (2016-2021), Χρήστος Καλαϊτζίδης (2021-2022), Στάθης Βλαχοδήμος (2022-2023), Μιχάλης Κουταλιανός (2023) και Κώστας Λιβιεράτος (2023 ως σήμερα).

 Τμήματα υποδομής  
Ο σύλλογος διατηρεί ακαδημία με πάνω από 170 νεαρούς αθλητές. Κυριότερες επιτυχίες των Ακαδημιών του Διαγόρα είναι η κατάκτηση του Πρωταθλήματος Δωδεκανήσου Εφήβων τις χρονιές 2008, 2009, 2014, 2015, του Πρωταθλήματος των παίδων 2013, 2015 καθώς και του Πρωταθλήματος Παμπαίδων το 2011. Προπονητής των ακαδημιών είναι ο ενεργός καλαθοσφαιριστής της ομάδας ανδρών Κώστας Μητσού.

 Τμήμα καλαθοσφαίρισης γυναικών 
 Ιστορική αναδρομή 
Το γυναικείο τμήμα καλαθοσφαίρισης του Διαγόρα έχει κατακτήσει πέντε φορές το Πρωτάθλημα της Τ.Ε. Ε.Ο.Κ. Δωδεκανήσου και συγκεκριμένα κατά τα έτη 2001, 2002, 2003, 2019 και 2020.

Την περίοδο 2011-12 συμμετείχε στο Final-4 που διεξήχθη στην Κω, καταλαμβάνοντας τελικά την 3η θέση. Συγκεκριμένα ηττήθηκε στον ημιτελικό από τον Ιάλυσο Ρόδου με σκορ 47-30, ενώ επικράτησε στο μικρό τελικό της Ε.Α. Καλύμνου με σκορ 47-44.«Αποτελέσματα ΤΕ Δωδεκανήσου: Πρωταθλητής ο Ιβίσκος, πάει στα μπαράζ ανόδου για Α2!», άρθρο στον ιστότοπο WePlayBall.gr, 30 Απριλίου 2012.

 Τμήμα στίβου 
Κατά την αξιολόγηση των ελληνικών συλλόγων στίβου που εκδίδει κάθε Νοέμβριο ο Σ.Ε.Γ.Α.Σ. ο σύλλογος της Ρόδου έχει αξιολογηθεί ως ακολούθως πανελλαδικά:

 Νοέμβριος Χρονιάς Θέση Κατάταξης Σύνολο Συλλόγων 2010 129 321 2011 100 299 2012 153 281 2013 149 294 2014 100 289  2015 131  294  2016 Δεν κατετάγη  312  2017 Δεν κατετάγη   328  2018 218 336 2019 Δεν κατετάγη  340 2020 Δεν κατετάγη  266 2021 Δεν κατετάγη  255

 Έμβλημα 
Ακολουθούν ορισμένες εκδοχές του εμβλήματος του συλλόγου.

 Παραπομπές 

 Εξωτερικοί σύνδεσμοι 



 Ύμνος του Γ.Σ. Διαγόρας Ρόδου
 Πρώην επίσημος ιστότοπος του Γ.Σ. Διαγόρας Ρόδου
 Πρώην σελίδα Facebook του τμήματος καλαθοσφαίρισης του Γ.Σ. Διαγόρας Ρόδου

Κατηγορία:Γ.Σ. Διαγόρας Ρόδου
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Ρόδου
Κατηγορία:Ιδρύσεις αθλητικών συλλόγων το 1905
Κατηγορία:Ελληνικοί σύλλογοι καλαθοσφαίρισης
Κατηγορία:Ιδρύσεις ομάδων καλαθοσφαίρισης το 1949
Κατηγορία:Σωματεία Τ.Ε. Ε.Ο.Κ. Δωδεκανήσου
Κατηγορία:Ελληνικοί σύλλογοι πετοσφαίρισης
Κατηγορία:Ελληνικοί σύλλογοι στίβου
Κατηγορία:Ελληνικοί σύλλογοι ποδηλασίας
Κατηγορία:Ελληνικοί σύλλογοι πυγμαχίας